Source: https://www.riigiteataja.ee/akt/13162185
Timestamp: 2020-01-26 19:28:38+00:00
Document Index: 5850736

Matched Legal Cases: ['§ 1', '§ 2', '§ 3', '§ 4', '§ 241', '§ 1', '§ 2', '§ 3', '§ 14', '§ 4']

Reoveekogumisalade määramise kriteeriumid – Riigi Teataja
Reoveekogumisalade määramise kriteeriumid - sisukord
§ 1 Reoveekogumisala määramise üldised kriteeriumid
§ 2 Reostuskoormus reoveekogumisala määramiseks põhjavee kaitstuse järgi
§ 3 Sotsiaal-majandusliku kriteeriumi arvestamine
§ 4 Reoveekogumisalade määramine §-s 2 sätestatud reostuskoormusest väiksemate koormuste korral
RT I 2009, 19, 125
Reoveekogumisalade määramise kriteeriumid1
Vastu võetud 19.03.2009 nr 57
Määrus kehtestatakse «Veeseaduse» § 241 lõike 1 alusel.
§ 1. Reoveekogumisala määramise üldised kriteeriumid
(1) Reoveekogumisala määratakse asulale elanike arvuga üle 50 inimese, kusjuures määratava reoveekogumisala minimaalne suurus on 5 ha.
(2) Reoveekogumisala määramisel lähtutakse põhjavee kaitstusest, arvestades sotsiaal-majanduslikku kriteeriumi ja keskkonnakaitse kaalutlusi, sealhulgas pinnavee kaitstust.
§ 2. Reostuskoormus reoveekogumisala määramiseks põhjavee kaitstuse järgi
(1) Kaitstud või suhteliselt kaitstud põhjaveega piirkondades tuleb reoveekogumisala moodustada, kui 1 ha kohta tekib orgaanilist reostuskoormust rohkem kui 20 inimekvivalenti (edaspidi ie).
(2) Keskmiselt kaitstud põhjaveega piirkondades tuleb reoveekogumisala moodustada, kui 1 ha kohta tekib orgaanilist reostuskoormust rohkem kui 15 ie.
(3) Nõrgalt kaitstud ja kaitsmata põhjaveega piirkondades tuleb reoveekogumisala moodustada, kui 1 ha kohta tekib orgaanilist reostuskoormust rohkem kui 10 ie.
§ 3. Sotsiaal-majandusliku kriteeriumi arvestamine
(1) Reoveekogumisala määramisel tuleb sotsiaal-majandusliku kriteeriumina arvestada leibkonna võimalusi ühisveevärgi ja -kanalisatsiooni teenuse eest tasumiseks, mille kohaselt ühe leibkonnaliikme kulutused ühisveevärgi ja -kanalisatsiooni teenusele ei või ületada 4% ühe leibkonnaliikme aasta keskmisest netosissetulekust tema elukohajärgses maakonnas.
(2) Kui ühisveevärgi ja -kanalisatsiooni arendamise kavast või muust asjaomasest dokumentatsioonist selgub, et lõikes 1 nimetatud kriteeriumi ei saa rakendada kooskõlas «Ühisveevärgi ja -kanalisatsiooni seaduse» § 14 lõikes 3 sätestatuga, vaadatakse määratud reoveekogumisala piirid üle ning kinnitatakse need vähendatud kujul, välja arvatud juhul, kui see ei ole keskkonnakaitse seisukohast põhjendatud.
(3) Kui lõikes 2 nimetatud reoveekogumisalade piiride vähendamine ei ole keskkonnakaitse seisukohast põhjendatud, ei arvestata nende määramisel lõikes 1 nimetatud kriteeriumi.
§ 4. Reoveekogumisalade määramine §-s 2 sätestatud reostuskoormusest väiksemate koormuste korral
Keskkonnaameti kirjaliku ettepaneku alusel võib põhja- ja pinnavee kaitseks reoveekogumisala moodustada §-s 2 sätestatud reostuskoormusest väiksemate reostuskoormuste korral, kui see on keskkonnakaitse seisukohast ja sotsiaal-majanduslikult põhjendatud.
keskkonnaministri ülesannetes Siim-Valmar KIISLER
kantsleri ülesannetes Aivar RAHNO
1Nõukogu direktiiv 91/271/EMÜ asulareovee puhastamise kohta (EÜT L 135, 30.5.1991, lk 40–52)